
PARLAMENTUL ROMÂNIEI

CAMERA DEPUTAŢILOR
	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 2 februarie 2010               

     Pl-x  613/2009                     


AVIZ
asupra propunerii legislative pentru modificarea lit. b) a alin.(1) al art. 11 din Ordonanţa Guvernului nr. 28/2009 privind registrul agricol
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru modificarea lit. b) a alin.(1) al art. 11 din Ordonanţa Guvernului nr. 28/2009 privind registrul agricol, trimisă cu adresa nr. Pl x 613 din 15 decembrie 2009 şi înregistrată cu nr. 31/1095 din 15 decembrie 2009.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă la data de 25 noiembrie 2009.
Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din  2 februarie 2010.
Propunerea legislativă are ca obiect de reglementare modificarea art.11 alin. (1) lit.b) din Ordonanţa Guvernului nr.28/2008 privind registrul agricol, aprobată cu modificări şi completări prin Legea nr. 98/2009, în sensul că persoanele fizice şi juridice au obligaţia să declare, în perioada 1-31 mai, datele privind modul de folosinţă a terenului, suprafeţele cultivate şi numărul pomilor în anul agricol respectiv.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr.835/21.07.2009 şi punctul de vedere al Guvernului transmis prin adresa nr. 2006/10.08.2009 prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.

În raport de obiectul şi conţinutul reglementării,  propunerea legislativă face parte din categoria legilor ordinare. 
                              PREŞEDINTE,                             SECRETAR,

                               Daniel BUDA                    Gabriel ANDRONACHE
Consilier, Iuliana Fuiorea

